

## REPUBLIKA HRVATSKA

OPĆINSKO DRŽAVNO ODVJETNIŠTVO

U DUBROVNIKU

Broj: P-2/2024

Dubrovnik, 15. svibnja 2024.

AV/PĐ

Na temelju čl. 52. st. 1., čl. 53. st. 1., čl. 54. st. 1. u svezi čl. 122. st. 2. Zakona o državnom odvjetništvu (Narodne novine, broj 67/2018 i 21/22) i čl. 76. st. 1. u svezi čl. 42. st. 1. Zakona o državnim službenicima (Narodne novine broj 155/23), a sukladno čl. 4. Pravilnika o unutarnjem redu Općinskog državnog odvjetništva u Dubrovniku od 2. travnja 2021. općinski državni odvjetnik u Dubrovniku donosi;

RJEŠENJE

o prijmu u državnu službu

1. Nikolina Marlais, sa završenom srednjom stručnom spremom, po zanimanju ekonomist, se prima u državnu službu u Općinskom državnom odvjetništvu u Dubrovniku, na neodređeno vrijeme na radno mjesto zapisničar u državnom odvjetništvu u Općinskom državnom odvjetništvu u Dubrovniku, Kazneni odjel.

2. Službenica je dužna odraditi probni rad u trajanju od tri mjeseca.

3. Po izvršnosti ovog rješenja donijeti će se rješenje o rasporedu na radno mjesto, kojim će se utvrditi dan početka rada.

Obrazloženje

Ministarstvo pravosuđa i uprave Republike Hrvatske je 8. veljače 2024. pod brojem Klasa: 119-03/24-04/22, Urbroj: 514-08-03-04/03-24-02 dalo odobrenje za popunu radnog mjesta administrativnog referenta-državnoodvjetničkog zapisničara u državnu službu na neodređeno vrijeme u Općinskom državnom odvjetništvu u Dubrovniku.

U skladu s čl. 16. Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine, broj 22/24), koja Uredba je stupila na snagu 1. ožujka 2024., naziv radnog mjesta administrativni referent – državnoodvjetničkog zapisničara promijenjen je u zapisničar u državnom odvjetništvu.

Općinsko državno odvjetništvo u Dubrovniku raspisalo je javni natječaj za prijam u državnu službu u Općinsko državno odvjetništvo u Dubrovniku na radno mjesto administrativni referent - državnoodvjetnički zapisničar - 1 izvršitelj/ica na neodređeno vrijeme, uz obvezni probni rad od tri mjeseca, koji je objavljen u Narodnim Novinama pod brojem 23/24 od 28. veljače 2024., kao i na web stranicama Državnog odvjetništva Republike Hrvatske, Ministarstva pravosuđa i uprave Republike Hrvatske i Hrvatskog zavoda za zapošljavanje, s rokom prijave od osam dana od objave u Narodnim novinama.

Javni natječaj proveden je sukladno Uredbi o raspisivanju i provedbi javnog natječaja i internog oglasa u državnoj službi (Narodne novine, broj 78/18, 89/19 i 155/23 – u daljnjem tekstu: Uredba).

Rješenjem općinskog državnog odvjetnika u Općinskom državnom odvjetništvu u Dubrovniku, broj P-2/2024 od 23. veljače 2024. imenovana je tročlana Komisija za provedbu javnog natječaja (u daljnjem tekstu: Komisija) koja je utvrdila listu kandidata prijavljenih na javni natječaj koji ispunjavaju formalne uvjete, a čije su prijave pravodobne i potpune te je nakon toga Komisija provela postupak testiranja provjerom znanja, sposobnosti i vještina i obavila razgovor (intervju).

Prema izvješću Komisije u roku za podnošenju prijava pristigle su tri prijave te je utvrđeno da sve tri kandidatkinje udovoljavaju uvjetima iz javnog natječaja.

Obavijest o vremenu testiranja kandidata objavljena je na web stranici Državnog odvjetništva Republike Hrvatske.

Od ukupno tri kandidatkinje koje su ispunjavale potrebne uvjete testiranju je pristupila jedna kandidatkinja.

Svaki dio provjere znanja, sposobnosti i vještina kandidata, kao i intervju s Komisijom vrednovao se bodovima od 0 do 10, a sve sukladno člancima 11. do 14. Uredbe.

Sukladno odredbama Uredbe testiranje je provedeno u dvije faze te je kandidatkinja po završenoj pisanoj provjeri znanja i provjeri poznavanja rada na računalu te prijepisa teksta i pisanja po diktatu pristupila razgovoru (intervjuu) sa Komisijom.

Komisija je kroz strukturirani razgovor sa kandidatkinjom utvrdila njene interese, profesionalne ciljeve, motivaciju za rad u državnoj službi, prihvaćanje dodatne izobrazbe, kao i mogućnosti prekovremenog rada i rada u dežurstvu.

Kandidatkinja je u svim dijelovima testiranja postigla veliki broj bodova te je stoga na radno mjesto zapisničara u državnom odvjetništvu u Općinskom državnom odvjetništvu u Dubrovniku, Kazneni odjel, izabrana Nikolina Marlais.

Prije donošenja rješenja o prijamu u državnu službu, utvrđeno je kako na strani kandidatkinje Nikoline Marlais ne postoje zapreke određene čl. 54. Zakona o državnim službenicima.

U skladu s člankom 18. Uredbe, kandidatkinja Nikolina Marlais je dostavila uvjerenje nadležnog suda da se protiv nje ne vodi kazneni postupak i uvjerenje o zdravstvenoj sposobnosti za obavljanje radnog mjesta zapisničara u državnom odvjetništvu.

Sukladno čl. 122. st. 3. Zakona o državnom odvjetništvu za kandidatkinju Nikolinu Marlais je od Sigurnosno-obavještajne agencije zatraženo provođenje temeljne sigurnosne provjere. Po zaprimanju, a prije donošenja rješenja o prijmu, izvršen je uvid u zaprimljeno Izvješće o provedenoj temeljnoj sigurnosnoj provjeru za imenovanu te je utvrđeno da ne postoje sigurnosne zapreke iz čl. 3. st. 2. Zakona o sigurnosnim provjerama za prijam navedene kandidatkinje u državnu službu.

Probni rad u trajanju od tri mjeseca utvrđen je temeljem čl. 78. st. 1. Zakona o državnim službenicima.

Nakon izvršnosti ovog rješenja, u skladu s odredbom čl. 162. st. 2. Zakona o državnim službenicima, donijet će se rješenje o rasporedu na radno mjesto za kandidatkinju iz točke I. izreke rješenja, kojim će se utvrditi dan početka rada te prava i obveze izabrane kandidatkinje.

U skladu s odredbom čl. 76. st. 2. Zakona o državnim službenicima, ovo rješenje dostavlja se javnom objavom na web stranicama Ministarstva pravosuđa i uprave i Državnog odvjetništva Republike Hrvatske, a dostava svim kandidatima smatra se objavljenom istekom osmog dana od dana objave na web stranici Ministarstva pravosuđa i uprave Republike Hrvatske.

Slijedom svega navedenog, odlučeno je kao u izreci.

 OPĆINSKI DRŽAVNI ODVJETNIK

 Ante Vetma

Uputa o pravnom lijeku:

Protiv ovog rješenja kandidat/kinja koji/a je pristupio/la testiranju ima pravo izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Općinskog državnog odvjetništva u Dubrovniku, neposredno ili putem pošte u dva istovjetna primjerka, a o žalbi odlučuje Odbor za državnu službu.

Dostaviti:

1. Kandidatima-putem javne objave na web stranica Državnog odvjetništva Republike Hrvatske i Ministarstva pravosuđa i uprave Republike Hrvatske

2. Ministarstvo pravosuđa i uprave Republike Hrvatske, po izvršnosti

3. Državno odvjetništvo Republike Hrvatske, po izvršnosti

4. Županijsko državno odvjetništvo u Dubrovniku, po izvršnosti

5. Osobni dosje službenika, po izvršnosti

6. Računovodstvo Općinskog državnog odvjetništva u Dubrovniku, po izvršnosti

7. Spis